PAGE  
2




PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 27 februarie  2007               

Pl-x  75 /2007                      


A V I Z

                  asupra propunerii legislative privind organizarea şi funcţionarea       unei societăţi de profil pentru distribuţia apei potabile şi canalizare în regiunile rurale
                În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind organizarea şi funcţionarea  unei societăţi de profil pentru distribuţia apei potabile şi canalizare în regiunile rurale, trimisă cu adresa nr. Pl-x  75 din 19 februarie 2007  şi înregistrată cu nr.31/150 din 20 februarie 2007.
Senatul, în calitate de primă Cameră sesizată, a respins propunerea legislativă, în şedinţa din 12 februarie 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
 Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din  27   februarie 2007.

              Membrii comisiei au examinat propunerea legislativă supusă avizării, expunerea de motive, punctul de vedere al Guvernului transmis cu adresa nr.3491 din 17.11.2006, prin care nu susţine adoptarea acestei iniţiative legislative şi avizul  negativ  al Consiliului Legislativ, nr.1463 din 31.10.2006.
              Propunerea  legislativă are ca obiect de reglementare organizarea şi funcţionarea  unei societăţi de profil pentru distribuţia apei potabile şi canalizare în regiunile rurale. Din dezbateri a rezultat că organizarea şi funcţionarea alimentării cu apă şi a canalizării sunt reglementate în legislaţia noastră ca servicii publice, sub conducerea şi coordonarea autorităţii administraţiei publice locale şi se aplică tuturor utilizatorilor de pe teritoriul unei localităţi. Prin Legea 241/2006, publicată în Monitorul Oficial al României, Partea I, nr. 563/2006, a fost reglementat serviciul de alimentare cu apă şi canalizare, lege care intră în vigoare la 21 martie 2007. Până la această dată, organizarea şi funcţionarea serviciilor publice  de alimentare cu apă şi de canalizare este reglementată de Ordonanţa Guvernului nr. 32/2002, cu modificările şi completările ulterioare. În aceste condiţii, adoptarea unei astfel de propuneri legislative ar crea paralelisme în reglementare.
               În urma dezbaterilor, Comisia juridică, de disciplină şi imunităţi a hotărât,  cu unanimitate de voturi, avizarea  negativă   a  propunerii legislative privind organizarea şi funcţionarea  unei societăţi de profil pentru distribuţia apei potabile şi canalizare în regiunile rurale.
 În raport de obiectul şi conţinutul reglementării,  propunerea legislativă face parte din categoria legilor ordinare. 
                            PREŞEDINTE,                               SECRETAR,

                            Sergiu ANDON                              George BĂEŞU

      Consilier,
      Cecilia Păduroiu

